b"\n_START_ARTICLE_\nVatikanobelisken\n_START_PARAGRAPH_\nVatikanobelisken er en egyptisk obelisk p\xc3\xa5 Petersplassen foran Peterskirken. Den 25 m h\xc3\xb8ye obelisken er uten skrift. Den opprinnelige plasseringen var i Egypt, og s\xc3\xa5 p\xc3\xa5 Protomartyrenes plass bak Vatikanets murer, p\xc3\xa5 et sted som n\xc3\xa5 er merket med en bronseplakett. Pave Sixtus V fikk den flyttet 10. september 1586.\n_START_SECTION_\nBeskrivelse\n_START_PARAGRAPH_\nPlinius nevner en ubeskriftet obelisk fra farao Nektanebos II. Ettersom obelisken p\xc3\xa5 Petersplassen er den eneste kjente obelisk som ikke er beskrevet med hieroglyffer, er det blitt antatt at det dreier seg om nettopp denne._NEWLINE_Obelisken ble oppsatt i Alexandria av Gaius Cornelius Gallus, den f\xc3\xb8rste romerske prefekt for Egypt under Augustus. Dette fremgikk av en innskrift som ble slettet etter Gallus' fall, men som har latt seg rekonstruere. Plinius forteller at Caligula skal ha bragt obelisken til Roma p\xc3\xa5 et eget spesialbygget skip, og oppsatt det p\xc3\xa5 Caligulas Circus \xe2\x80\x93 senere Neros Circus. Dette Circus befant seg der den n\xc3\xa5v\xc3\xa6rende Peterskirken st\xc3\xa5r. Det dreier seg om den eneste obelisken som er oppsatt i Roma, og som aldri har falt om._NEWLINE_Allerede sv\xc3\xa6rt tidlig ble obelisken bragt i forbindelse med apostelen Peters martyrium, og den kalles derfor ogs\xc3\xa5 Pyramis Beati Petri. I kulen p\xc3\xa5 toppen ligger en splint av Det sanne kors. Etter en overlevering skal bronsekulen egentlig ha inneholdt en gullurne med keiseren Julius C\xc3\xa6sars aske._NEWLINE_I 1586, under pave Sixtus V, ble obelisken flyttet noen hundre meter. Domenico Fontana, som foretok flyttingen, beskriver prosessen i sin bok Della transportatione dell' obelisco Vaticano e delle fabriche di Sisto V (Roma, 1590). Den ble med dette den f\xc3\xb8rste obelisken i moderne tid som ble oppstilt i Roma. Fontana m\xc3\xa5tte f\xc3\xb8rst legge ned obelisken (byggingen av den nye Peterskirken tillot ikke at den kunne st\xc3\xa5 der den s\xc3\xa5 langt hadde st\xc3\xa5tt). S\xc3\xa5 ble den transportert til sitt nye sted og oppstilt der. Vekten var p\xc3\xa5 over 200 tonn, og det trengtes 150 hester, 900 mann og 47 kabelrep._NEWLINE_Paven hadde beordret at det skulle v\xc3\xa6re totalt taleforbud under arbeidet, for at ingen skulle miste konsentrasjonen. Men da en tidligere sj\xc3\xb8mann s\xc3\xa5 at kablene var i ferd med \xc3\xa5 bli overopphetet ropte han \xc2\xabVann p\xc3\xa5 tauene!\xc2\xbb Ved \xc3\xa5 driste seg til \xc3\xa5 bryte en direkte ordre fra paven reddet han obelisken, ettersom tauene ellers ville r\xc3\xb8ket. Paven lot ham f\xc3\xa5 velge et privilegium, og mannen ba om at hans familieg\xc3\xa5rd m\xc3\xa5tte f\xc3\xa5 levere palmegrener til feiringen av Palmes\xc3\xb8ndag i Peterskirken, noe som ble innvilget s\xc3\xa5 lenge g\xc3\xa5rden var i denne familiens eie."